text: ড্রয়ের কথা চিন্তাই করিনি: কোহলি » Leading News Portal : BartaBangla.com
  ড্রয়ের কথা চিন্তাই করিনি: কোহলি
  প্রকাশিত » December 13, 2014 0 Comments
  বার্তাবাংলা রিপোর্ট :: ঘনঘন রং বদলাল, অথচ ম্যাচে 'বিরাট-বিজয়' হল না। দুই ইনিংসে সেঞ্চুরি করে অ্যাডিলেড টেস্টে ট্র্যাজিক হিরো হয়ে রইলেন ভারতীয় অধিনায়ক বিরাট কোহলি। ম্যাচ শেষে কোহলি জানালেন, ইতিবাচক মনোভাব নিয়েই খেলেছে ভারত। এক মুহূর্তের জন্যও ড্র'র চিন্তা মাথায় আনেননি তারা। শুরু থেকেই জয়ের জন্য ঝাঁপিয়ে পড়েছিলেন।
  বিরাট কোহলি বলেন, 'গতকাল (শুক্রবার) রাতেই হোটেলের রুমে আমরা ঠিক করে ফেলেছিলাম লক্ষ্যমাত্রা যাই হোক জয়ের জন্যই খেলব। প্রত্যেকেই ঠিক করে ফেলেছিলাম পাল্টা চ্যালেঞ্জ ছুঁড়ে দেব। আক্রমণাত্ম ব্যাট করব। না হলে ওদের বোলাররা ঘাড়ে চেপে বসবে। আমরা ম্যাচ হেরেছি ঠিকই, কিন্তু আমি খুশি প্রত্যেকে জয়ের জন্য ঝাঁপিয়ে পড়েছিল।'
  শেষদিনে ভারতের জয়ের জন্য লক্ষ্যমাত্রা ছিল ৩৬৪। সারাদিনে ভারত ব্যাট করার সুযোগ পেত ৯৮ ওভার৷ কঠিন হলেও অসম্ভব কিছু ছিল না। এই পরিস্থিতিতে শুরুতেই শিখর ধাওয়ান এবং চেতেশ্বর পূজারাকে হারায় ভারত।
  তবে এরপর মুরালি বিজয়কে সঙ্গে নিয়ে লক্ষ্যের দিকে মসৃণভাবে এগিয়ে যেতে থাকেন কোহলি। বিরাট-বিজয়ের দাপটে একটা সময় ভীতির সঞ্চার হয়েছিল অসি শিবিরে৷ কোহলি বলেন, 'আমি আর মুরালি যদি আর ৪০টি রান যোগ করে যেতে পারতাম তাহলে, ফল অন্যরকম হত। চাপের মুখেও আমি ড্রয়ের কথা মাথায় আনিনি। সামনে শুধু জয়টাকেই দেখতে পাচ্ছিলাম। কিন্তু এটাই টেস্ট ক্রিকেটের আসল মজা। কখন কি হয়ে যাবে কেউ জানে না। তবে ন্যাথান লিওনের কৃতিত্বকে আমি ছোট করছি না৷'